'Vlasti se plaše da ih se ne nazove jugokomunistima' - Žarko Puhovski o procesuiranju ratnih zločina u RH (16/11/02) - 2002-11-16
Glavni problem nije traljavo pravosuđe, već atmosfera u društvu koje simpatizira krivca, a osjeća antipatiju prema žrtvi - kaže Žarko P
Kako hrvatski sudovi procesuiraju ratne zločine počinjene na teritoriju Hrvatske? O ovoj temi za Glas Amerike govori Žarko Puhovski, predsjednik Hrvatskog helsinškog odbora. Prije nešto više od godinu dana problem je pomaknut s mrtve točke, suđenjem četvorici hrvatskih vojnika u Bjelovaru. Uz protivljenje bivše vladajuce stranke HDZ-a i veteranskih udruga - koji inzistiraju da Hrvati u obrani zemlje nisu činili zločine - domaće pravosuđe od tada je pokrenulo nekoliko postupaka. Bjelovarski slučaj završio je oslobađajućom presudom. Sud u Šibeniku oslobodio je krivnje šestoricu hrvatskih vojnika otpuženih da su nakon Oluje u selima Varivode i Gosići ubili 16 srpskih civila. Vojnika optuženog da je početkom rata na Koranskom mostu ubio 13 ratnih zarobljenika, rezervista bivše JNA, karlovački je sud oslobodio presudom da je ubio u nužnoj samoobrani. U Šibeniku su četvorica hrvatskih vojnika oslobođena optužbe za ubojstvo srpskog bračnog para na Prukljanu nakon Oluje, iako su u istrazi priznali zločin. Oslobođeni su nakon ponovljene rasprave, a ostat će upamćeno da je prva poništena jer je sudac porotnik odbio doći na izricanje presude. U ponovljenom procesu za zločine u Pakračkoj Poljani preživjeli Srbin, jedan od ključnih svjedoka priznajući da ga je strah, sud je zamolio da ga pusti na miru jer se "ničeg ne sjeća". Zbog propusta i nepravilnosti u suđenju za zločine u splitskom ratnom zatvoru Lori u Splitu odbijaju doći ključni svjedoci iz Jugoslavije. Sudac Slavko Lozina otvoreno je opstruirao njihov dolazak, osmoricu optuženih ljetos je pustio da se brane sa slobode uz obrazloženje da zločin za koji su optuženi nije počinjen na osobito težak način. Šestorica su ponovo u pritvoru dvojica u bijegu. Od šestorice optuženih za zločin u Gospiću u pritvoru u Rijeci samo je Mirko Norac, iako, za razliku od splitskog slučaja, suđenje u Rijeci, ostavlja prostora za pozitivne prognoze o spososobnosti domaćeg pravosuđa da samostalno procesuira kaznena djela ratnog zločina. "Suđenja su počela - što je bilo nezamislivo prije tri godine - ali afere koje prate pojedine slučajeve bacaju negativno svjetlo na sposobnost domaćeg pravosuđa da profesionalno i nepristrasno procesuira ratni zločin," kazao je u razgovoru za glas Amerike predsjednik Hrvatskog helšinskog odbora Žarko Puhovski. "Pojavljuje se sve više situacija u kojima pravosuđe djeluje traljavo, ali glavni problem nije ni u pravosuđu, iako je ono veliki problem, glavni je problem u društvenoj atmosferi, u tome što u društvu postoji simpatija za krivce, vrlo vjerojatne, katkad čak i izvjesne krivce i antipatija spram žrtve. U toj atmosferi je praktički nerealno očekivati da će suci, uz mali broj izuzetaka, moći suditi po zakonu a ne po socijalnom pritisku. Atmosfera je očite simpatije za počinitelje i to je nešto što ne možemo ne uzeti u obzir i što utječe na suce." U dvije godine nakon promjene vlasti za kaznena djela ratnog zločina podginute su još 164 otpužnice, a dvije trećine optuženih su Srbi. Za zločine nad Srbima nakon Bljeska i Oluje do prije četiri godine osuđeno je, prema službenim podacima, 29 Hrvata. : Stvar se mijenja na bolje ali toliko enormno, frustirarujuće polagano da za ljude iz moje generacije to izgleda sasvim bezizlazno. Dakle prihvaća se pomalo, sve veći broj ljudi prihvaća tu činjenicu, ali ti su ljudi tihi, bilo zato što su to prije znali, ili smatraju da o tome ne treba javno govoriti i dodatno se sramotiti. Oni koji su glasni su ljudi koji vjeruju ili se prave da vjeruju da naša strana nije mogla činiti zločin. Oni se po crti svoje agresivnosti nameću javnosti, a činjenica je da ne postoji spremnost vlasti da se tomu suprotstavi. Prosla vlast je to podrzavala, a ova se naprosto strašljivo ponaša spram toga, polazeći u načelu od toga da sebe ne žele dovesti u sumnju kao dobre Hrvate, niti dati prostora otpužbama da su jugokomunisti - pa radije šute." Predsjednik HHO-a dodaje da se zbog ponašanja vlasti politička manjina koja je kreirala atmosferu simpatije za počinitelje zločina Hrvatskoj nametnula kao većina. "Vjerujem da će se to na idućim izborima i parlamentarno demonostrirati", kaže Žarko Puhovski.